
Az Alapítvány által szervezett, lebonyolított programok:

Önálló programok:

Szervezésünkben 20. alkalommal került sor az Adventi Kórus találkozóra.

  A szép hagyomány a város zenei kultúrájának meghatározó programja, melyen több mint tíz kórus  vesz részt. Generációkat hoz össze az est, hiszen az általános iskolásokból álló „Kicsinyek kórusa” mellett, a városban működő felekezetek felnőtt együttesei készülnek, külön erre az alkalomra. Minden évben más helyszínt választunk az ökumenikus zenei rendezvénynek, ahol a vendéglátó egyház vezetője mond áldást. A kórustalálkozó népszerűségét bizonyítja a szép számú közönség. Megtisztelő, hogy néhány képviselő és városunk polgármestere is részt vesz az rendezvényen.

A kórustalálkozó bevétele ugyan csekély, de a tehetséges, zenei tanulmányokat folytató, szociálisan rászoruló kiskőrösi fiatalok támogatását szolgálja.  
A városi karácsonyi díszkivilágítás eszközeinek bővítése.
Az alapítvány közvetett módon vett részt ebben a munkában, mivel a szervezési feladatokat, a díszkivilágítás koordinálását vállaló Szentpéteri Attila képviselő látja el. A számlánkra érkező támogatások figyelemmel kísérése, a pénzforgalom bonyolítása, átadása, könyvelése azonban az alapítvány feladata és költsége, mint ahogyan minden céltámogatás rendszerezése és banki ügyintézése, ami jelentős kezelési költséget ró az alapítványra. A díszvilágítással kapcsolatos feladat leredukálódott az elmúlt évre, hiszen új elemek vásárlása nem történt, csak pótlás, illetve karbantartásra fordították a még számlán lévő összeget. 

Adventi – tér 
- A város hagyományteremtő szabadtéri karácsonyi rendezvényébe alapítványunk is aktívan bekapcsolódott. A Petőfi-téren felállított faházak egyikében három napon át láttuk vendégül a hozzánk betérőket. A kuratórium tagjai felváltva vállalták a házigazda szerepével járó teendőket. A jótékonysági program bevételét, szintén a tehetséges kiskőrösiek támogatására fordítjuk. 
Társ-szervezői minőségben végzett kulturális munka
Városi Napok kulturális program szervezésében való közreműködés.

 A Városalapítók Napján hagyományosan alapítványunk is koszorút helyez el az alapítvány kezdeményezésére és közreműködésével megvalósuló Wattay domborműnél. 

Kiskőrösi Szüret, Szlovák Nemzetiségi Napok szervezésében való részvétel. 
Alapítványunk pénzügyi bonyolítója a szüreti napok programsorozatának, mivel számlánkra érkeznek a vállalkozói támogatások, szponzori felajánlások. Ezek külön jogcímen történő kezelése, csoportosítása, átadása, dokumentálása az alapítványra hárul. 

Városi Karácsony támogatás
Az alapítvány által életre hívott rendezvényhez ma már többnyire csak anyagi támogatásával járul hozzá, mivel a program koordinálását a Humán Szolgáltató Központ vette át. 

Tavaly szaloncukor adománnyal segítettük az év legszebb ünnepét, ahol a szociálisan rászoruló, hátrányos helyzetű gyermekek számára tartanak karácsonyi ünnepséget. 
Vállalkozók Bálja

Az alapítvány által létrehozott rangos eseményt eddig öt alkalommal rendeztük meg.
A Polgármesteri Hivatal és az alapítvány közös szervezésében történt a Vállalkozók Báljának megrendezésére. A korábbi évekhez hasonlóan az ,,Év vállalkozója” címmel járó szobrot az Alapítvány finanszírozta. (120 e Ft + Áfa) 
2010-ben született döntés értelmében minden második évben rendeznénk meg a vállalkozók bálját, fontosnak tartjuk ennek a hagyománynak az életben tartását, ha az ügy érdekében szükséges, a szervezési kompetenciák új alapra helyezését. 
Alapítvány által támogatott programok, civil szervezetek
- Kiskőrösi Kézilabda Sportszervezet célzott támogatása

- Kiskőrösi Labdarúgó se célzott támogatása 

Alapítvány által 2011- ben tanulmányi támogatásban részesültek

A tehetséges és rászoruló kiskőrösi fiatalok támogatása- 10 fő- valamint a civil szervezetek által rendezett programok támogatására az Alapítvány kuratóriuma pályázatot írt ki . A beérkezett pályázatokat a kuratórium a pályázati kiírásnak megfelelően értékelte és hozta meg a döntést.
Az alapítvány alapító okiratában rögzített feladata és célkitűzései közül a  tehetséges kiskőrösi fiatalok támogatása kapja a legnagyobb figyelmet. Lehetőségeink szűkösek, mivel az önálló rendezvények bevételei igen szerények. Az önkormányzati támogatás mellett köszönettel fogadjuk az szja 1 százalékát, minden adományt, mint ahogyan erre volt is néhány példa. 
